《茶至从友人索仙翁观乳泉因忆旧游》
清代·刘青藜

环襄山者八，槎牙罗羽卫。高阳尤挺拔，鹏褰丁戊位。

传闻葛孝先，修真此焉憩。丹灶冷松崖，双井留石碣。

忆昔踏青鞋，赤壁苏游岁。霜飞旷野清，云断长空霁。

同行八九人，其六余兄弟。盘回陟层峦，紫翠侵衣袂。

黄冠导客行，指点话遗事。前临古殿脚，瞥眼泉溶潏。

垂垂滴复凝，脉缕殊微细。稍下汇为池，盈盈侵阶砌。

其色如牛乳，其纹乃蝉翅。甘露唇未沾，掬来知仿佛。

旋呼活火煎，山风吹兰蕙。叹息谓同人，此物信灵异。

陆羽刘伯刍，品目胡遗弃。茫茫天壤间，何处无珍秘。

物必待人传，不然终幽翳。举盏贺山灵，发潜快吾辈。

誓将谢尘鞿，把茅向此地。回头已十年，屐齿谁为泥。

林壑梦旧游，猿鹤空怨唳。有客顾渚来，紫笋蒻笼遗。

枯肠久未搜，蟹眼急欲试。虽无调水符，犹识玉洞味。

君家傍山根，挹注颇容易。愿言烦樵青，军持为我寄。

作者简介：（1664—1707）河南襄城人，字太乙，一字卧庐，号啸月。康熙四十五年进士，官庶吉士。父丧，哀毁呕血，事母不复出。专意为诗。有《高阳山人诗文集》、《金石续录》。